Ģeoloģiskais dabas piemineklis  **Kraukļu aiza**

MK 175. noteikumu piel. Nr. 142

**Detalizēts apraksts**

**Adrese**

Siguldas novadā, Siguldas pilsētā, Gaujas nacionālajā parkā, Natura 2000 teritorijā.

Ģeogrāfiskās koordinātes E24° 52,024' un N57° 10,431', jeb x552426, y337072 LKS92 sistēmā.

**Ģeogrāfiskais novietojums**

Gaujavas zemienē, blakus Gaujas senlejai, Vējupītes senlejas nogāzē un sāngravā, upītes kreisajā krastā.

**Ģeoloģiskie veidojumi**

Vējupītes ielejas pamatkrasta nogāze, kurā atsedzas vidusdevona Živetas stāva Gaujas svītas smilšakmens atsegumi.

Aiza - divas augstas vertikālas ieloka veida klintis, tajās daudzas lielas plaisas un iedobumi - seklā Kraukļu ala, kā arī citas mazākas iedobes un nišiņas, ko cilvēki neapmeklē. Atsegums ar alu ap 10 m augsts, aizas pretējā (kreisā) nogāzē – līdz 7 m augsts. Ala – 5,3 m gara, līdz 2,8 m plata un vidēji 1,6 m augsta. Alas platība 6,5 kvadrātmetri. Ieejas izmēri: 2,8 m augsta un līdz 2,6 m plata. Tā ir viena plaisveida eja, bez sānu atzarojumiem. Ala veidojusies lielā plaisā vai to krustojumā. Ala sekla, sausa. Ala ir pazemes erozijas veidojums, tagad tajā avota nav.

Starp klintīm horizontāls skatu laukums, cieši nomīdīts. Caur aizu tek tērce, kas šķeļ aizas apskatei ērto nomīdīto laukumu, tajā vietām veidojas mazaktīva grava, kas, iespējams, aktivizējas tai aizsalstot vai lietusgāžu laikā.

Alas garums – 5,3 m.

**Izmēri**

Dabas pieminekļa platība 7,07 ha.

**Debits**

*Nav.*

**Unikālās vērtības**

Ļoti daudz izteiksmīgu, lielu, māksliniecisku un kaligrāfisku 19.- 20. gs. sāk. ieskrāpējumu. Klintīs arī šāvienu ložu pēdas. Daļa seno ierakstu sienu apakšdaļā ir irdenu iežu apsegti.

**Ainaviskuma raksturojums**

Šaura dabīga aiza ar stāvām sienām, ar ierobežotām iespējām tajā iekļūt un izkļūt. Tūristu un dabas fotogrāfu iecienīta vieta jau kopš 20.gadsimta sākuma.

**Stratigrāfija**

Raksturīgu vidusdevona Živetas stāva Gaujas svītas smilšakmeņu atsegumi.

**Uzbūve**

Slīpslāņots un horizontāli slāņots smilšakmens. Bez 2 galvenajām aizas sienām netālu vēl divi dažus metrus augsti smilšakmens atsegumi. Zem pieejas kāpnēm smilšakmens bluķis, kas atlūzis no klints 21. gs. pirmajos gados.

Sienās daudz dziļu plaisu, kas varētu būt noderīgas tektonisko kustību un iežu deformāciju pētījumiem.

**Viela**

Cieti un vidēji cementēts sarkans smilšakmens, pārsvarā sīkgraudains. Ar māla un fosiliju ieslēgumiem. Plaisains.

**Procesi**

Šā brīža procesi dabas pieminekļa teritorijā izpaužas kā strauji erozijas procesi - galvenokārt alā, kā arī sienā virs alas, kur ir lielākais svaigas, neapaugušas sienas laukums.

Tērce, kas šķeļ aizas iekšējo laukumu, veido gravas aizsākumu, kas, iespējams, aktivizējas tai aizsalstot vai lietusgāžu laikā.

Pēdējo 40 gadu laikā apmeklējot aizu, novērojams, ka 20. gs. sākuma uzraksti uz aizas sienām 20. gs. 70-tajos gados vēl bija labi redzami gan vizuāli, gan tā laika fotogrāfijās. 90-tajos gados dažu gadu laikā šīs sienas pārklājās ar melnu un zaļu sūnu apaugumu, kas maskē un, iespējams, arī iznīcina ieskrāpējumus.

**Dabas aizsardzība**

Teritorijā atrodas ES aizsargājami biotopi – smilšakmens atsegumi (8220), netraucētas alas (8310), nogāžu un gravu meži (9180\*), novēroti ziemojoši sikspārņi.

**Citas vērtības**

Aiza ar vēsturiskiem nostāstiem. Plaši zināms nostāsts, kas vēstī, ka no kraujas dzimtļaužu nomests ļoti ļauns un nežēlīgs vagars, kuru vēlāk muižas kalpi atraduši pēc kraukļu ķērcieniem. No tā arī ala ieguvusi savu nosaukumu. Pēc cita nostāsta varianta Siguldas muižas vagars klaušu laikos sava taisnīguma dēļ bijis ļaužu ļoti iecienīts. Tāpēc muižas kungs licis to nogalināt, nosviežot no augstās klints. Gaitnieki vēlāk savu vagaru atraduši pēc kraukļu bara ķērkšanas.

Daudzi vēsturiski iegravējumi smilšakmens atsegumu virsmā. Plaisās ir plašas iespējas varbūtējai sikspārņu ziemošanai.

**Stāvoklis**

Stāvoklis vērtējams kā labs.

**Bojājumi**

Aktīvo dabas procesu rezultātā senie ieraksti atsegumos aizbirst un apdrūp, veidojas izskalojumi un nobiras.

**Apdraudējumi**

Galvenokārt dabas procesu rezultātā. Ir arī zināms vandālisma risks – jaunu ierakstu veidošana smilšakmens sienās utml.

**Apsaimniekošana**

Apsekojuma laikā 2014. gadā skatu uz klinti aizsedza sašķiebies infomācijas stends, pie tam informācija uz plāksnes pārāk gara staba galā ir grūti saskatāma.

Laukumā starp klintīm atrodas garš nokaltis stāvošs koks, kas krītot varētu sabojāt lielāko atsegumu un vismaz dažus senus klinšu uzrakstus!

**Piezīmes**

Kraukļu aiza un ala ir bieži aprakstīta un minēta tūrisma un dabas pētnieciskā literatūrā jau kopš 20.gadsimta sākuma.

**Novērtējumi**

Unikālās vērtības – 3

Ainaviskums – 5

Zinātniskais nozīmīgums:

Stratigrāfija – 3

Uzbūve – 3

Viela – 3

Procesi – 2

Citas vērtības – 4

Novērtējumu summa - 23

**Robežu izmaiņu pamatojums**

Robežas pieskaņotas reljefa veidojumiem. Senlejas lejā robeža vilkta pa zemes kadastra robežu, kas sakrīt ar Vējupītes gultni.

**Ieteikumi aizsardzībai un apsaimniekošanai**

Teritoriju nepieciešams saglabāt gan zinātniskiem, sugu un biotopu pētījumiem, gan kā ainaviski vērtīgu dabas veidojumu kopumu, kas ir nozīmīgs kā populārs tūrisma objekts un kultūrvēsturisks objekts.

Unikālās vērtības, 1   2   3   4   5
1- nenozīmīgs,
2- maznozīmīgs,
3- vietāja mēroga nozīmīgs,
4- reģiona mēroga nozīmīgs;
5- LV vai starptautiski nozīmīgs , unikāls

Ainaviskums, 1   2   3   4   5
1- neglīts,
2- ainavā neizpaužas kā pozitīvi vērtējams elements,
3- parasts, nedaudz vairo ainavas vērtīgumu;
4- skaists, glīts, bet ne izcils;
5- izcili krāšņs

Stratigrāfija, 1   2   3   4   5
1- nenozīmīgs sīks,
2- maznozīmīgs vai neizteiksmīgs,
3- parasts raksturīgs konkrētās svītas atsegums,
4- viens no lielākajiem konkrētās svītas atsegumiem, bet nav stratotips ,
5- svītas stratotips vai unikālu fosīliju atradne

Uzbūve, 1   2   3   4   5
1- nav novērojamas nekādas raksturīgas uzbūves detaļas,
2- neizteiksmīgs slāņojums,
3- parasts, raksturīgs slāņojums; raksturīgi reljefa veidojumi
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;
5- īpaši izteiksmīgs vai neparasts slāņojums, reljeefa veidojums, atseguma forma u.c.

Viela, 1   2   3   4   5
1- vieliskais sastāvs nav nosakāms, piemēram, biezā apauguma dēļ,
2- nedroši nosakāmi sastāva ieži, neizteiksmīgi,
3- parasti ieži,
4- savdabīgi, raksturīgi ieži vai minerālu izpausmes;
5- kādas retas vai neparastas minerālu izpausmes; reti sastopami, bet raksturīgi ieži

Procesi, 1   2   3   4   5
1- nekādi īpaši procesi nav novērojami;
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,
3- raksturīgi procesi, piem., izskalošana vai avotu erozija;
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija

Citas vērtības, 1   2   3   4   5
1- nekā nozīmīga nav,
2- neliels nozīmīgums dzīvajai dabai, kultūrvēsturei, tūrismam;
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;
4- retu sugu atradne, populārs tūrisma objekts, kulta vieta, nozīmīgu teiku vieta utml.;
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.